5.3

Uudessa B.2 alakohdan (yhtenäisen asiakirjan 3.2 kohta) ja F.2 alakohdan (”Tietoja tuotteen erityisistä ominaispiirteistä”) (yhtenäisen asiakirjan 5 kohta) lykopeeniä ja L-arvoa koskevien parametrien sisältöä muutetaan ja parametri C-vitamiini korvataan parametrilla E-vitamiini (α-tokoferoli). — Kauppamuoto ”Redondo Liso” (pyöreä sileä tomaatti): Korvataan ominaisuus ”L-arvo 42–46,5” seuraavasti: L-arvo vähintään 35. Korvataan teksti ”C-vitamiinipitoisuus 153–195 milligrammaa 100 gramman tuorepainoa kohti” seuraavasti: Tämän tomaattityypin E-vitaminipitoisuus (α-tokoferolipitoisuus) on vähintään 0,40 milligrammaa 100 grammassa tuorepainoa. Korvataan teksti ”Lykopeenin kokonaispitoisuus on 21–25,8 milligrammaa 100 grammassa kuivapainoa” seuraavasti: Lykopeenin kokonaispitoisuus on vähintään 26 milligrammaa 100 grammassa kuivapainoa. — Kauppamuoto ”Tomate Cereza” (myös cocktailtomaatti) (kirsikkatomaatti, myös cocktailtomaatti-lajike): Korvataan ominaisuus ”L-arvo 38–40” seuraavasti: L-arvo vähintään 35. Korvataan teksti ”Tämän tomaattityypin C-vitamiinipitoisuus on 62–102 milligrammaa 100 gramman tuorepainoa kohti” seuraavasti: Tämän tomaattityypin E-vitaminipitoisuus (α-tokoferolipitoisuus) on vähintään 0,30 milligrammaa 100 grammassa tuorepainoa. Korvataan teksti ”Lykopeenin kokonaispitoisuus on 31,6–38,4 milligrammaa 100 grammassa kuivapainoa” seuraavasti: Lykopeenin kokonaispitoisuus on vähintään 26 milligrammaa 100 grammassa kuivapainoa. — Kauppamuoto ”Asurcado” (uurteinen tomaatti): Korvataan ominaisuus ”L-arvo 38–40” seuraavasti: L-arvo vähintään 35. Korvataan teksti ”Tämän tomaattityypin C-vitamiinipitoisuus on 130–155 milligrammaa 100 gramman tuorepainoa kohti” seuraavasti: Tämän tomaattityypin E-vitaminipitoisuus (α-tokoferolipitoisuus) on vähintään 0,31 milligrammaa 100 grammassa tuorepainoa. Korvataan teksti ”Lykopeenin kokonaispitoisuus on 35,4–44 milligrammaa 100 grammassa kuivapainoa” seuraavasti: Lykopeenin kokonaispitoisuus on vähintään 26 milligrammaa 100 grammassa kuivapainoa. — Kauppamuoto ”Oblongo o Alargado” (soikea tai pitkulainen tomaatti): Korvataan ominaisuus ”L-arvo 38–40” seuraavasti: L-arvo vähintään 35. Korvataan teksti ”Tämän tomaattityypin C-vitamiinipitoisuus on 142–186 milligrammaa 100 gramman tuorepainoa kohti” seuraavasti: Tämän tomaattityypin E-vitaminipitoisuus (α-tokoferolipitoisuus) on vähintään 0,31 milligrammaa 100 grammassa tuorepainoa. Korvataan teksti ”Lykopeenin kokonaispitoisuus on 10,8–13,2 milligrammaa 100 grammassa kuivapainoa” seuraavasti: Lykopeenin kokonaispitoisuus on vähintään 26 milligrammaa 100 grammassa kuivapainoa. Perustelut: Esiin on tullut vakavia ongelmia sen osalta, missä määrin suojattu maantieteellinen merkintä vastaa tuote-eritelmän vaatimuksia, jotka perustuvat Almerian yliopiston vuonna 2009 julkaistuun tutkimukseen Nutrient composition and antioxidant activity of eight tomato (Lycopersicon esculentum) varieties. Vaatimukset ovat suhteettoman tiukkoja, sillä niissä edellytetään näytteiden keräämistä ja analysointia optimaalisissa olosuhteissa, jotka on erittäin vaikea järjestää normaalien viljely- ja kaupankäyntikäytäntöjen yhteydessä. Ensinnäkin vaaditut C-vitamiinipitoisuudet on käytännössä lähes mahdotonta saavuttaa siinä kypsyysasteessa, joka tomaatin on tuote-eritelmän mukaisesti täytynyt saavuttaa sadonkorjuuvaiheessa, koska C-vitamiinipitoisuus laskee tomaatin kypsyessä. Lisäksi tuote-eritelmässä lykopeeni- ja L-arvot on määritetty huomattavasti korkeammiksi kuin mihin maantieteellisellä alueella yleensä päästään. Joka tapauksessa pyydetyn muutoksen mukaiset lykopeeni- ja L-arvot ovat edelleen korkeammat kuin maantieteellisen alueen ulkopuolelta saatujen samojen tomaattilajikkeiden arvot, kuten jäljempänä esitetään. Tuote-eritelmässä määritetyt maksimaaliset lykopeeni- ja L-arvot on poistettu, koska niin korkeille arvoille ei ole perusteita, sillä korkeat arvot vahvistavat tomaattien mainittuja ominaisuuksia, jotka antavat kuluttajalle myönteisen kuvan tomaattien laadusta ja tuoreudesta. Samalla kumpaakin parametriä koskevia vaatimuksia höllennetään edellä mainituista syistä. Kummankin parametrin arvojen ehdotettu alentaminen ei aiheuta merkittäviä muutoksia tyypillisiin laatuominaisuuksiin tai aistinvaraisiin ominaisuuksiin. Niiden alueen tomaattien L-arvot, joilla ei ole suojattua maantieteellistä merkintää, ovat yleensä välillä 25–28. Kaikkien suojatun maantieteellisen merkinnän saaneiden kauppatyyppien arvot ylittävät nämä arvot. Suojatun maantieteellisen merkinnän saaneiden tomaattien L-arvo on vähintään 35. C-vitamiinipitoisuus on korvattu E-vitamiinipitoisuudella (α-tokoferolipitoisuudella), koska tomaattien C-vitamiinipitoisuus vaihtelee kypsyysasteen mukaan voimakkaasti. Raaempien tomaattien C-vitamiinitason on ilmoitettu olevan erittäin korkea, ja se on laskenut tomaatin säilyvyysajan loppuvaiheissa 28 milligrammaan 100 grammassa tuorepainoa (Valle ja Rodríguez, 2011). Tällaisen vaihtelun takia C-vitamiini ei ole hyvä laatuindikaattori tietyn maantieteellisen alueen tomaateille. Tokoferoliyhdisteet ovat vakaampia tomaattien kypsyessä. Kypsymisen edetessä näiden yhdisteiden kerääntymisessä on ilmoitettu olevan pieniä muutoksia (7,7–11,6 mikrogrammaa grammassa tuorepainoa) (Quadrana et al., 2013). Lisäksi C-vitamiini ja tokoferolit ovat korvattavissa toisillaan antioksidanttikapasiteetin osalta. Jo pitkään on tiedetty, että näiden kahden yhdistetyypin välillä on antioksidanttisynergiaa ja -yhteistyötä (Niki et al., 1987). Tokoferolien katsotaan näin ollen olevan sopivia indikaattoreita tomaattien hyödyllisille terveysvaikutuksille. Tokoferoleja voidaan käyttää C-vitamiinin sijaan ja ne ovat tässä mielessä tehokkaampia. Tomaattilajikkeiden tokoferolipitoisuuteen vaikuttavat monet tekijät, kuten kasteluveden suolapitoisuus, ravinneliuoksen kaliumin määrä, kyseessä oleva geneettinen monimuotoisuus ja alueen erityiset ilmasto-olosuhteet (auringonvalo, lämpötila ja kosteus). Tomate La Cañadan tokoferolipitoisuus on enemmän kuin vastaavien maantieteellisen alueen ulkopuolella kasvavien tomaattityyppien tyypillinen keskiarvo. Tällä on erityisesti merkitystä α-tokoferolin kohdalla, jolla on E-vitamiiniin liittyvää toimintaa ja joka on ravitsemuksellisesti näin ollen merkittävin tokoferoliyhdiste. Tokoferolisynteesi ja korkeat tokoferoliarvot johtuvat osmoottisesta suolapaineesta, joka johtuu maaperän voimakkaasta sähkönjohtokyvystä. Tomate La Cañada -tomaatin tyypilliset keskimääräiset α-tokoferoliarvot ovat 0,56–0,72 milligrammaa 100 grammassa tuorepainoa ja vaihtelevat valitun kauppamuodon mukaan. Sitä vastoin tomaattien, joille ei ole suojattua maantieteellistä merkintää, arvot ovat useimmiten vähintään 0,14 milligrammaa 100 grammassa tuorepainoa. Näin ollen suojatun maantieteellisen merkinnän saaneen tomaatin α-tokoferolin vähimmäisarvoksi on asetettu 0,30 milligrammaa 100 grammassa tuorepainoa. Korkea L-arvo johtuu hedelmän huomattavasta kiinteydestä. Lisäksi on otettava huomioon, että tämän parametrin arvo riippuu kypsyysasteesta: raaempien tomaattien L-arvo on korkeampi. Silti poikkeuksia ovat ne tomaatit, jotka ovat jo alkaneet muuttua punaisiksi ja joissa on paljon lykopeeniä ja joiden L-arvo ja α-tokoferolipitoisuus ovat korkeita.